Trine Dyrholm

Trine Dyrholm (født 15. april 1972 i Odense) er en dansk skuespiller og sanger, der er uddannet fra Statens Teaterskole i 1995. Siden har hun medvirket i danske film og tv-produktioner, herunder Springflod (1990), TAXA (1997-1999), En soap (2006), Hævnen (2010), En kongelig affære (2012), Den skaldede frisør (2013), Arvingerne (2014-2017), Kollektivet (2016), Dronningen (2019) og Erna i krig (2020). Hun har også medvirket i flere danske teaterforestillinger på Aveny Teater, Østre Gasværk Teater og Det Kongelige Teater. For sine præstationer har hun modtaget adskillige nomineringer og priser, og hun er med sine syv Bodil-priser og ti Robert-priser, den mest vindende danske skuespiller i dansk filmhistorie. Hun har derudover modtaget nomineringer ved European Film Awards og modtaget en Sølvbjørn for bedste kvindelige hovedrolle for sin rolle i Kollektivet, som den første danske kvindelige skuespiller i en dansk film.

Udover sit skuespil er Dyrholm også kendt som sanger, da hun som 14-årig deltog ved det danske Melodi Grand Prix med sangen "Danse i måneskin". Hun har også udgivet LP'en Et frossent øjeblik (1988) og EP'en Mr. Nice Guy (2004).

Opvækst 
Dyrholm blev født den 15. april 1972 i Odense som datter af parret Arne og Lisbeth Dyrholm, der begge var folkeskolelærere. Hun har en også en søster, Helle Dyrholm. Hun begyndte som 8-årig at optræde sammen med Odense Byorkester og optrådte som 10-årig i Et juleeventyr på Odense Teater og i sommerspillene i Den Fynske Landsby. I 1987 som 14-årig deltog hun sammen med sit band Trine & Moonlighters ved det danske Melodi Grand Prix, hvor de med sangen "Danse i måneskin" blev nummer tre. Til trods for at gruppen ikke vandt, er sangen siden blevet anerkendt som en evergreen og blev i 2006 optaget i Kulturkanonen. I 1988 udgav Dyrholm LP'en Et frossent øjeblik med ti sange, som hun selv havde skrevet og komponeret.

Karriere

1990-2003 
Dyrholm debuterede på film som 17-årig i 1990 i Eddie Thomas Petersens Springflod, hvor hun indtog hovedrollen som den unge sønderjyske Pauline, der får sine første oplevelser med kærlighed, da en ung dreng kommer i pleje hos hendes familie. Ungdomsfilmen blev modtaget med positive anmeldelser, og vandt adskillige Robert- og Bodil-priser, og Dyrholm modtog sin første Bodil-pris for bedste kvindelige hovedrolle som 18-årig. Samme år spillede hun også med i Morten Lorentzens komedie Casanova.

Hun blev i 1991 optaget på Statens Teaterskole og blev færdiguddannet i 1995, og havde sin debut i forestillingen Åbne hænder på Dr. Dante Aveny i 1993. Efter endt uddannelse i 1995 optrådte hun i En skærsommernatsdrøm på Grønnegårds Teatret, I en kælder på Dr. Dantes Aveny samt i Kunst (1996) og Paradis (1997) samme sted. Under hendes uddannelse medvirkede hun desuden i tv-filmene Cecilia (1991), Længe leve friheden (1993), Mappen (1995), Lille John (1995) og i kortfilmen De nye lejere (1996).

I 1996 medvirkede Dyrholm i Thomas Vinterbergs spillefilmsdebut De største helte, hvor hun spillede overfor Thomas Bo Larsen, Ulrich Thomsen og Hella Joof. Filmen modtog positive anmeldelser. Samme år medvirkede hun også i et enkelt afsnit af den danske komedie-serie Madsen og Co. I 1998 medvirkede hun i Thomas Vinterbergs dogmefilm Festen som servitricen Pia, hvor hun spillede overfor bl.a. Ulrich Thomsen, Henning Moritzen, Paprika Steen og Thomas Bo Larsen. Filmen blev en enorm succes, og modtog stor ros og anerkendelse, og blev nomineret til en BAFTA- og Golden Globe-pris samt nomineret til Den Gyldne Palme ved Cannes Film Festival.

Fra 1997 til 1999 spillede Dyrholm med i DRs drama serie TAXA i rollen som radiooperatøren Stine Jensen. Serien, som følger den mindre taxa-central Krone-Taxa i indre København blev en stor succes, og ud af i alt 56 afsnit optrådte Dyrholm i 35 af dem. Hun måtte dog forlade serien før seriens afslutning, da hun blev tilbudt en rolle i Lasse Spang Olsens actionkomedie I Kina spiser de hunde, hvor hun spillede overfor Kim Bodnia, Dejan Čukić, Nikolaj Lie Kaas og Tomas Villum Jensen. Filmen blev et stort biografhit og blev en de mest sete danske film i 1999. I 1999 spillede Dyrholm også med i teaterforestillinger som Romeo og Julie, Donna Juanna og Himmelstormerne på Østre Gasværk Teater. Året efter, i 2000, medvirkede Dyrholm i DR-miniserien Edderkoppen, som foregår i 1949 i efterkrigstidens København og handler om det kriminelle netværk, der styrede byen i tiden under og efter 2. verdenskrig, også kendt for Edderkopsagen.

I 2001 medvirkede Dyrholm i to afsnit af første sæson af den danske komedie-serie Langt fra Las Vegas i rollen som Caspers nye kæreste, Birla. I de to afsnit "Danish Dynamite" og "Helmig fucki fucki", spillede hun over for Casper Christensen, Frank Hvam, Klaus Bondam og Lars Hjortshøj. Samme år indtog hun hovedrollen i den danske dramafilm P.O.V. - Point of View af Tómas Gislason. Til trods for at filmen modtog blandede anmeldelser, modtog Dyrholm for sin præstation sin første Robert-nominering i kategorien bedste kvindelige hovedrolle. I 2002 medvirker Dyrholm i det tyske drama Bungalow og i det danske komedie-drama Okay, hvor hun spillede overfor Paprika Steen, Troels Lyby og Ole Ernst. Samme år medvirkede hun i forestillingen 4:48 Psykose på Edison-scenen, og hun modtog for sin præstation Reumert-prisen for bedste kvindelige hovedrolle. I 2003 spillede hun den kvindelige hovedrolle i Fabian Wullenwebers drama Tvilling.

 2004-2013 
I 2004 medvirkede hun i Annette K. Olsens dogmefilm Forbrydelser, hvor hun spillede overfor Ann Eleonora Jørgensen, Nicolaj Kopernikus og Sonja Richter. Filmen modtog positive anmeldelser og en lang række priser, og for sin rolle som den fængslede Kate, der viser sig at have overnaturlige evner, vandt Dyrholm sin anden Bodil-pris og sin første Robert-pris. I 2004-2005 medvirkede hun i Anders og Peter Lund Madsens show Mr. Nice Guy på Bellevue Teatret, hvor hun bl.a. sang de tre sange "Stille i verden", "Lille Spejl" og "Avenuen" med tekst af brødrene Lund Madsen og melodier af Kim Larsen.Avenuen. Kjukken. Hentet 6/1-2015 Disse tre sange blev efterfølgende udgivet på EP'en Mr. Nice Guy. Sangen "Avenuen" blev et stort hit, og lå #1 på singlehitlisten i adskillige omgange, og tilbragte i alt 135 uger på listen. Til trods for at være certificeret til platin med et salg på over 16.000 eksemplarer modtog Dyrholm dog ikke de adskillige platinplader, som hun var berettiget, da pladeselskabet CMC efter eget udsagn ikke holdt øje med det.

Dyrholm havde i 2005 en mindre rolle i komedien Den store dag, og samme år medvirkede hun også i thrilleren Fluerne på væggen, og for sin rolle som filminstruktøren My Larsen, der ender med at falde for den økonomisk kriminelle hun laver en dokumentar om, modtog hun sin tredje Bodil-pris. Samme år debuterede hun også på Det Kongelige Teater i forestillingen Hotel Strindberg. I 2006 indtog hun hovedrollen i komediedramaet En soap af Pernille Fischer Christensen, som singlen Charlotte, der indleder et forhold til den transseksuelle Veronica. Filmen blev modtaget med positive anmeldelser, og den modtog blandt andet Sølvbjørnen ved Filmfestivalen i Berlin, ligesom Dyrholm vandt sin anden Robert-pris og sin fjerde Bodil-pris (for tredje år i træk). Samme år medvirkede Dyrholm som den gravide Sofie i filmen Istedgade, og som pandekagedame i børnefilmen Der var engang en dreng. I 2007 medvirkede hun også i dramaet Daisy Diamond, hvor hun spillede overfor Noomi Rapace og Thure Lindhardt, og for sin præstation blev hun nomineret til både en Bodil- og Robert-pris. I 2008 medvirkede hun i det norske drama DeUSYNLIGE, hvor hun for sin præstation som Agnes, modtog nomineringer til de norske Amanda- og Kosmorama-priser for bedste kvindelige hovedrolle. Samme år medvirkede hun i sin anden Annette K. Olesen-produktion i dramaet Lille soldat, hvor hun for sin præstation modtog en Bodil- og Robert-nominering for bedste kvindelige hovedrolle. I september 2008 annoncerede Dyrholm sin graviditet, og hun afholdt barsel fra januar 2009 til oktober 2009.

Hendes første film herefter blev dermed i 2010 i Susanne Biers succesfulde drama Hævnen, hvor Dyrholm, overfor Mikael Persbrandt og Ulrich Thomsen, spillede den temperamentsfulde læge Marianne, der opdager at hendes mand har været hende utro. Filmen modtog stor ros og anerkendelse og vandt en Oscar for bedste internationale film, ligesom at Dyrholm for sin præstation vandt sin femte Bodil-pris og tredje Robert-pris for bedste kvindelige hovedrolle. I 2011 medvirkede hun i thriller-dramaet Værelse 304 i rollen som Helene, der opdager at hendes mand har en affære. Filmen, der var instruktør Birgitte Stærmoses debut, og havde Mikael Birkkjær, Stine Stengade og David Dencik på rollelisten, modtog blandede anmeldelser og blev ikke en kommerciel succes.

Dyrholm indtog i 2012 rollen som den tidligere dronning af Danmark og Norge, Juliane Marie i Nikolaj Arcels periodiske storfilm En kongelig affære. Filmen, der skildrer det historiske trekantsdrama mellem den preussiske livlæge Johann Friedrich Struensee, Kong Christian 7. og hans dronning, Caroline Mathilde, spillet af henholdsvis Mads Mikkelsen, Mikkel Boe Følsgaard og Alicia Vikander, blev en stor succes, og blev en af de mest sete film i de danske biografer det år. Filmen modtog adskillige priser, heriblandt to Sølvbjørne ved filmfestivalen i Berlin, samt Golden Globe- og Oscar-nomineringer for bedste udenlandske film. Dyrholm modtog for sin præstation en Robert-pris for bedste kvindelige birolle, samt en Bodil-nominering i samme kategori. Samme år spillede Dyrholm også hovedrollen i Susanne Biers romantiske komedie-drama Den skaldede frisør, hvor hun overfor bl.a. Pierce Brosnan, Molly Egelind, Sebastian Jessen og Kim Bodnia, spillede den kræftramte Ida, som udover sin dødstrussel, også skal håndtere sin mands nyfundne affære og deres fælles datters bryllup i Italien. For sin rolle som den frustrerede Ida, der lidt ubelejligt finder faren til sin kommende svigersøn yderst tiltrækkende, modtog Dyrholm en Robert-pris for bedste kvindelige hovedrolle, og en Bodil-nominering i samme kategori. Dyrholm modtog dermed fire nomineringer ved Robert- og Bodil-uddelingerne i 2013, og modtog hele to priser ved Robert-uddelingen.

I 2013 medvirkede Dyrholm i filmen 3096 dage, som er baseret på selvbiografien om den østrigske Natascha Kampusch, der som 10-årig blev kidnappet og holdt fanget i de efterfølgende otte år af Wolfgang Priklopil. I filmen spillede Dyrholm rollen som Nataschas mor overfor Antonia Campbell-Hughes og Thure Lindhardt. Filmen modtog overvejende positive anmeldelser. Samme år medvirkede Dyrholm i genindspilningen af den politiske thriller Skytten fra 1977, hvor hun overfor Nikolaj Lie Kaas og Kim Bodnia, spillede en journalisten Mia Moesgaard som efter et konfronterende interview sætter gang i en større menneskejagt. Filmen, der er instrueret af Annette K. Olesen modtog overvejende negative anmeldelser og blev ikke en kommerciel succes.

2014-nu 
I 2014 spillede Dyrholm rollen som musikproducer i dramaet En du elsker af Pernille Fischer Christensen, hvor hun spillede overfor Mikael Persbrandt og Birgitte Hjort Sørensen. Samme år medvirkede hun i to internationale film; som forstander for et børnehjem i filmen The Cut, og i en mindre rolle i den tyske Who am I?. Året efter, i 2015, medvirkede hun i instruktør May el-Toukhys spillefilmsdebut Lang historie kort, som følger en gruppe venner gennem deres sammenfiltrede liv med de typiske op- og nedture. For sin rolle som den fornuftige og lesbiske læge Anette modtog Dyrholm sin syvende Robert-pris for bedste kvindelige birolle. I 2016 medvirkede Dyrholm også i Thomas Vinterbergs Kollektivet, hvor hun sammen med Ulrich Thomsen, spiller et ægtepar i 1970'erne, som vælger at etablere deres eget kollektiv. Filmen, som er inspireret efter Vinterbergs egen opvækst i kollektiv, modtog positive anmeldelser, og udover at vinde sin sjette Bodil-pris og sin niende Robert-pris, vandt Dyrholm også Sølvbjørnen for bedste kvindelige hovedrolle ved Filmfestivalen i Berlin, hvilket gjorde hende til den første dansker, der har vundet prisen for bedste kvindelige skuespiller i en dansk film.

Fra 2014 til 2017 medvirkede Dyrholm i DRs drama-serie Arvingerne, som handler om en søskendeflok der efter deres fælles mors død, samles efter flere år adskilt for at gøre arven efter hende op. Hvad de troede ville være en hurtig gennemgang af morens testamente viser sig hurtigt at være alt andet, da en ukendt halvsøster pludselig står til at arve størstedelen af morens arv. Serien modtog stor ros og anerkendelse, og er siden blevet solgt til adskillige lande. Med i serien medvirkede bl.a. Marie Bach Hansen, Jesper Christensen, Carsten Bjørnlund og Mikkel Boe Følsgaard, og for sin rolle som den ældste søster Gro Grønnegaard, modtog Dyrholm Robert-prisen for bedste kvindelige hovedrolle to år i træk (i 2015 og i 2016). Serien løb i 26 afsnit fordelt på tre sæsoner, hvor Dyrholm medvirkede i alle afsnit.

I 2017 spillede Dyrholm overfor Nikolaj Lie Kaas i dramaet Du forsvinder af Peter Schønau Fog. For sin rolle som hustru Mia Halling til Frederik, der anklages for at have begået underslæb på sin arbejdsplads, modtog hun en Bodil- og Robert-nominering i kategorien bedste kvindelige hovedrolle. Samme år indtog hun titelrollen som den tyske model og Velvet Underground-sanger Christa Päffgen, bedre kendt som Nico, i den engelske drama-biografi Nico, 1988 af Susanna Nicchiarelli. For sin portrættering af den rebelske og stofmisbrugende sangers sidste år inden sin død i 1988, modtog Dyrholm stor ros og modtog nomineringer ved Satellite Awards og vandt prisen for bedste kvindelige skuespiller ved Titanic International Film Festival i Budapest. I 2018 medvirkede hun i endnu en Pernille Fischer Christensen-produktion med filmen Unge Astrid, der omhandler den svenske forfatter Astrid Lindgrens liv før hun blev en verdensberømt forfatter. I filmen spillede Dyrholm plejemor for Lindgrens søn overfor Alba August og Maria Bonnevie, og filmen blev modtaget med stor ros og anerkendelse. Samme år medvirkede hun også i den eksperimentelle film X&Y, hvor hun sammen overfor Mikael Persbrandt, Thure Lindhardt, Jens Albinus, Sofie Gråbøl og Anna Odell, spillede sig selv i et meta-lignende koncept. I 2018 havde hun også mindre roller i den danske komedie Ditte & Louise og i den tyske zombie-film Endzeit.

Dyrholm medvirkede i 2019 i May el-Toukhys anmelderroste drama [[Dronningen (film)|Dronningen]] i rollen som forsvarsadvokaten Anne, der forfører og indleder en seksuel affære til sin yngre stedsøn, Gustav. Filmen blev en stor succes, og modtog adskillige priser og nomineringer, og for sin præstation modtog Dyrholm sin syvende Bodil-pris og tiende Robert-pris i kategorien bedste kvindelige hovedrolle, samt at hun vandt prisen for bedste kvindelige skuespiller ved Zurich Film Festival og blev nomineret til European Film Award i en lignende kategori. Samme år medvirkede hun i den tyske tv-serie De visionære og i det psykotiske drama Psychosia. I perioden fra 2019 til 2021 medvirkede Dyrholm i Viaplay krimi-drama-serien Forhøret i rollen som Susanne Egholm, hvor hun spillede overfor Ulrich Thomsen.

I 2020 medvirkede hun i krigsdramaet Erna i krig, hvor hun i rollen som sønderjyske Erna vælger at indtræde i hæren under 1. verdenskrig i stedet for sin søn. Filmen, der er instrueret af Henrik Ruben Genz, og bl.a. havde Ulrich Thomsen og Anders W. Berthelsen på rollelisten, modtog stor ros og Dyrholm modtog for sin præstation både en Bodil- og Robert-nominering i kategorien bedste kvindelige hovedrolle. I 2021 medvirkede Dyrholm i Charlotte Sielings historiske storfilm Margrete den Første i rollen som Dronning Margrete 1. For sin præstation som den hårdtkæmpende dronning i 1402, der forsøger at opretholde sit nordiske stor-rige bestående af Danmark, Norge og Sverige ved bl.a. at planlægge et bryllup mellem sin adoptivsøn Kong Erik og den engelske prinsesse Philippa, modtog Dyrholm en Bodil- og Robert-prisnominering for bedste kvindelige hovedrolle. Filmen modtog stor ros og positiv kritik og blev i januar 2022 sendt som en drama-serie i fire dele på TV 2.

I 2022 medvirkede Dyrholm i Annette K. Olesens drama, Ingen kender dagen.

Kommende produktioner 
I april 2021 blev det annonceret at Dyrholm havde tilsluttet sig castet til det britiske drama The Almond and the Seahorse, hvor hun vil spille overfor Rebel Wilson, Charlotte Gainsbourg og Meera Syal. Premieredatoen er endnu ukendt.

I maj 2022 blev Michael Noers spændingsdrama Birthday Girl annonceret, hvor Dyrholm vil indtage rollen som moren Nanna, der tager sin datter, spillet af Flora Ofelia Hofmann Lindahl, med på et krydstogt i anledningen af datterens fødseldag. Filmen forventes at få premiere i 2023.

I maj 2023 under Filmfestivalen i Cannes, blev det annonceret at Dyrholm ville indtage hovedrollen som den danske seriemorder Dagmar Overby, som i 1918 blev dømt for at have myrdet otte spædbørn. Filmen med navnet The Little Seamstress skal instrueres af den svenske Magnus von Horn, og filmen forventes at få premiere i 2024.

Privatliv 
Under hendes virke på Østre Gasværk Teater, var hun kæreste med teaterchefen Lars Kaalund.

I 2005 indledte Dyrholm et forhold med teaterinstruktør og koreograf Niclas Bendixen. De har sammen sønnen, Axel Dyrholm Bendixen (f. 4. jan 2009).

Filmografi

Spillefilm

Serier

Stemme til tegnefilm

Teaterstykker 

 En skærsommernatsdrøm på Grønnegårdsteatret (1995)
 I en kælder på Dr. Dantes Aveny (1995)
 Kunst på Dr. Dantes Aveny (1996)
 Paradis på Dr. Dante Aveny (1997)
 Romeo og Julie på Østre Gasværk Teater (1998)
 Donna Juanna på Østre Gasværk Teater (1999)
 Himmelstormerne på Østre Gasværk Teater (1999),
 Natløberne på Teatret ved Sorte Hest (2000)
 Misantropen på Husets Teater (2001)
 JeffKoons på Betty Nansen Teatret (2001)
 4:48 Psykose på Edison (2002)
 Laser og pjalter på Odense Teater (2002)
 Stalingrad ved Holland House (2002)
 Hr. Nedersen på Østre Gasværk Teater (2003)
 Sommergæster på Betty Nansen Teatret (2004)
 Mr. Nice Guy på Bellevue Teatret (2004)
 Norén på Betty Nansen Teatret (2005)
 Hotel Strindberg på Det Kongelige Teater (2005)
 Kat på et varmt bliktag på Det Kongelige Teater (2006)
 Baby Blue på Betty Nansen Teatret (2009)

Diskografi 
 1987 "Danse i måneskin" (Trine Dyrholm & Moonlighters)
 1988 Et Frossent Øjeblik
 1997 "Jeg Er Den Samme Som Før" på Disney's Herkules - Originalt Dansk Soundtrack
 2004 Mr. Nice Guy

Udvalgte priser og nomineringer

Øvrige priser 
Den 17. maj 2004 modtog Dyrholm den årligt uddelt Lauritzen-prisen; bestående af 100.000 kr., uddelt af Lauritzen Fonden, for at hylde hendes præstationer gennem hendes karriere ved teaterforestillinger såvel som film- og tv. Hun modtog prisen sammen med skuespiller Ole Lemmeke.

Kilder

Eksterne henvisninger 
 
 

Skuespillere fra Danmark
Børneskuespillere fra Danmark
Robertprisen for årets kvindelige hovedrolle
Robertprisen for årets kvindelige birolle
Bodilprisen for bedste kvindelige birolle
Bodilprisen for bedste kvindelige hovedrolle
Skuespillere uddannet på Statens Teaterskole
Personer fra Odense
Deltagere ved Dansk Melodi Grand Prix 1987
Personer i Kraks Blå Bog
Tegnefilmsdubbere fra Danmark
Personer med enkeltværker i Kulturkanonen
Reumertprisen for årets kvindelige hovedrolle
Robert for årets kvindelige hovedrolle – tv-serie
Sangere fra Danmark
Personer fra Fyn